10. การควบคุมภายใน

คณะกรรมการบริษัทตระหนักถึงความสำคัญของระบบการควบคุมภายใน
จึงได้แต่งตั้งคณะกรรมการตรวจสอบซึ่งประกอบด้วยกรรมการอิสระ
เพื่อช่วยแบ่งเบาภาระของคณะกรรมการบริษัทในการกำกับดูแล
สอบทานความมีประสิทธิผลและประสิทธิภาพของระบบการควบคุมภายใน
สอบทานวิธีการดูแลรักษาทรัพย์สินเพื่อมิให้มีการนำทรัพย์สินของบริษัทฯ
ไปใช้ในทางมิชอบหรือโดยไม่มีอำนาจ สอบทานรายการที่อาจมีความขัดแย้งทางผลประโยชน์
สอบทานความถูกต้องและความเชื่อถือได้ของรายงานทางการเงิน
การปฏิบัติตามหลักการกำกับดูแลกิจการที่ดี
การปฏิบัติตามข้อกำหนดของตลาดหลักทรัพย์และกฎหมายอื่นที่เกี่ยวข้องกับการดำเนินธุรกิจของบริษัทและบริษัทย่อย
นอกจากนี้คณะกรรมการตรวจสอบยังมีหน้าที่ในการพิจารณาคัดเลือกและเสนอแต่งตั้งผู้สอบบัญชี
รวมทั้งปฏิบัติหน้าที่อื่นตามที่คณะกรรมการบริษัทมอบหมาย

ในการปฏิบัติหน้าที่ของการกำกับดูแล
คณะกรรมการตรวจสอบได้มอบหมายให้ฝ่ายตรวจสอบภายในดำเนินการตรวจสอบการดำเนินกิจกรรมต่างๆของบริษัทและบริษัทย่อย
เพื่อให้เกิดความมั่นใจว่าการดำเนินธุรกิจของบริษัทเป็นไปโดยสอดคล้องกับระเบียบ คำสั่ง นโยบาย
และกฎหมายที่เกี่ยวข้อง
โดยฝ่ายตรวจสอบภายในจะเสนอรายงานผลการตรวจสอบพร้อมข้อเสนอแนะเพื่อการปรับปรุง(ถ้ามี)
ต่อคณะกรรมการตรวจสอบ
และคณะกรรมการตรวจสอบจะนำเสนอรายงานต่อคณะกรรมการบริษัทต่อไป

ในรอบปี 2552 ที่ผ่านมา คณะกรรมการตรวจสอบได้มีการประชุมรวมกัน 7 ครั้ง
โดยฝ่ายบริหารของบริษัทและบริษัทย่อยเข้าร่วมประชุมด้วยทุกครั้ง
จากผลการประเมินความเพียงพอของระบบการควบคุมภายในใน 5 องค์ประกอบ คือ
โครงสร้างองค์กรและสภาพแวดล้อม การบริหารความเสี่ยง กิจกรรมการควบคุม
สารสนเทศและการสื่อสารข้อมูล และการติดตามการปฏิบัติงาน
ประกอบกับผลการตรวจสอบของฝ่ายตรวจสอบภายใน
คณะกรรมการตรวจสอบมีความเห็นว่าการดำเนินงานของบริษัทและบริษัทย่อย
เป็นไปภายใต้หลักการกำกับดูแลกิจการที่ดี มีระบบการควบคุมภายในที่มีประสิทธิภาพ
มีการควบคุมดูแล
รักษาทรัพย์สินที่เหมาะสมสามารถป้องกันมิให้ผู้บริหารนำทรัพย์สินของบริษัทไปใช้ในทางมิชอบหรือโดยไม่มีอำนาจ
รายงานทางการเงินของบริษัทฯ จัดทำขึ้นตามหลักการบัญชีที่รับรองทั่วไป
การเปิดเผยข้อมูลในรายงานทางการเงินมีความถูกต้อง เชื่อถือได้
การดำเนินธุรกิจของบริษัทได้ปฏิบัติตามกฎหมายว่าด้วยหลักทรัพย์และตลาดหลักทรัพย์
และกฎหมายอื่นที่เกี่ยวข้อง
ผู้สอบบัญชีไม่พบข้อบกพร่องที่เป็นสาระสำคัญที่จะเสนอแนะให้บริษัทและบริษัทย่อยปรับปรุงระบบการควบคุมภายในแต่อย่างใด

จากการรายงานของคณะกรรมการตรวจสอบและผู้สอบบัญชี
คณะกรรมการบริษัทมีความเห็นว่าการดำเนินงานของบริษัทและบริษัทย่อยเป็นไปภายใต้หลักการกำกับดูแลกิจการที่โปร่งใส
มีระบบการควบคุมภายในที่เหมาะสม มีประสิทธิภาพ
สามารถป้องกันทรัพย์สินของบริษัทและบริษัทย่อยจากการที่ผู้บริหารนำไปใช้ในทางมิชอบหรือโดยไม่มีอำนาจ

รายงานคณะกรรมการตรวจสอบ

คณะกรรมการตรวจสอบของบริษัท ผลิตไฟฟ้าราชบุรีโฮลดิ้ง จำกัด (มหาชน)
ได้รับการแต่งตั้งจากกรรมการอิสระจำนวน 3 ท่าน ประกอบด้วยนายสถิตย์ ลิ่มพงศ์พันธุ์
เป็นประธานกรรมการตรวจสอบ นายนัที เปรมรัศมี และ นายคุรุจิต นาครทรรพ
เป็นกรรมการตรวจสอบ โดยมีนายพรชัย จำนงค์เดช ผู้อำนวยการฝ่ายตรวจสอบภายใน
ทำหน้าที่เลขานุการคณะกรรมการตรวจสอบ

กรรมการตรวจสอบทุกท่านมีคุณสมบัติของกรรมการอิสระ และกรรมการตรวจสอบ
ครบถ้วนตามที่กำหนดไว้ในระเบียบบริษัทฯ ว่าด้วยคณะกรรมการบริษัท พ.ศ. 2552
และระเบียบบริษัทฯ ว่าด้วยคณะกรรมการตรวจสอบ พ.ศ. 2551
ซึ่งสอดคล้องกับข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)
และตลาดหลักทรัพย์แห่งประเทศไทย

ในปี 2552 คณะกรรมการตรวจสอบได้มีการประชุมรวม 7 ครั้ง
โดยเป็นการประชุมร่วมกันระหว่างคณะกรรมการตรวจสอบและผู้สอบบัญชีโดยไม่มีฝ่ายบริหารเข้าร่วมประชุมด้วย
1 ครั้ง กรรมการตรวจสอบทุกท่านเข้าร่วมประชุมครบถ้วนทุกครั้ง โดยมีฝ่ายบริหารของบริษัทฯ
บริษัทย่อย และผู้สอบบัญชีเข้าร่วมประชุมด้วย เพื่อร่วมเสนอข้อมูล
รับฟังความคิดเห็นและข้อเสนอแนะที่เป็นประโยชน์ต่อการบริหารงาน
ผลจากการประชุมแต่ละครั้งได้นำเสนอต่อคณะกรรมการของบริษัทฯ และบริษัทย่อยเพื่อทราบทุกครั้ง

ในรอบปีที่ผ่านมาคณะกรรมการตรวจสอบดำเนินกิจกรรมที่สำคัญสรุปได้ดังนี้

-   สอบทานความถูกต้อง ครบถ้วน ความเชื่อถือได้ของงบการเงินรายไตรมาส
    และงบการเงินประจำปีของบริษัทฯ
    และบริษัทย่อยก่อนที่จะนำเสนอคณะกรรมการของแต่ละบริษัท

-   สอบทานความเพียงพอของระบบการควบคุมภายในของบริษัทฯ ว่ามี
    ประสิทธิภาพและประสิทธิผลเพียงพอที่จะป้องกันการทุจริต
    และการหาประโยชน์ส่วนตนโดยมิชอบ

-   สอบทานการปฏิบัติตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์ หรือกฎหมายที่เกี่ยวข้องกับธุรกิจของบริษัทฯ

-   สอบทานรายการที่อาจมีความขัดแย้งทางผลประโยชน์
    โดยรายการที่เป็นรายการเกี่ยวโยงหรือรายการที่อาจมีความขัดแย้งทางผลประโยชน์จะต้องนำเสนอคณะกรรมการตรวจสอบเพื่อพิจารณาให้ความเห็นชอบก่อนที่จะนำเสนอคณะกรรมการบริษัทฯ
    เพื่อพิจารณาต่อไป และฝ่ายบริหารได้รายงานความเคลื่อนไหวของรายการต่างๆ
    ต่อคณะกรรมการตรวจสอบเพื่อทราบทุกไตรมาส

โดยสรุปคณะกรรมการตรวจสอบมีความเห็นว่า งบการเงินของบริษัทฯ
และบริษัทย่อยได้จัดทำขึ้นตามหลักการบัญชีที่รับรองทั่วไป มีการเปิดเผยข้อมูลอย่างเพียงพอ
มีความถูกต้อง ครบถ้วน เชื่อถือได้
ระบบการควบคุมภายในมีประสิทธิภาพและประสิทธิผลเพียงพอที่จะป้องกันการทุจริต
และการหาประโยชน์ส่วนตนโดยมิชอบ มีการแบ่งแยกอำนาจหน้าที่โดยชัดเจน
การดำเนินธุรกิจของบริษัทฯ
และบริษัทย่อยเป็นไปโดยสอดคล้องกับกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์แห่งประเทศไทย หรือกฎหมายที่เกี่ยวข้อง

อนึ่ง คณะกรรมการตรวจสอบได้พิจารณาให้ความเห็นชอบในการแต่งตั้งนายไวโรจน์ จินดามณีพิทักษ์
(ผู้สอบบัญชีรับอนุญาตเลขที่ 3565) หรือนายเอกสิทธิ์ ชูธรรมสถิตย์ (ผู้สอบบัญชีรับอนุญาตเลขที่
4195) หรือนายเจริญ ผู้สัมฤทธิ์เลิศ (ผู้สอบบัญชีรับอนุญาตเลขที่ 4068) แห่งบริษัท เคพีเอ็มจี
ภูมิไชย สอบบัญชี จำกัด เป็นผู้สอบบัญชีของบริษัทฯ และบริษัทย่อย ประจำปี 2553
โดยมีค่าธรรมเนียมในการสอบบัญชีรวมเป็นเงิน 1,780,000 บาท
โดยค่าสอบบัญชีเฉพาะส่วนของบริษัทฯ คิดเป็นเงิน715,000 บาท
ทั้งนี้คณะกรรมการตรวจสอบได้เสนอเรื่องดังกล่าวต่อคณะกรรมการบริษัทฯ
เพื่อนำเสนอผู้ถือหุ้นพิจารณาในคราวประชุมสามัญผู้ถือหุ้นประจำปี 2553 ต่อไปแล้ว

[]

(นายสถิตย์ ลิ่มพงศ์พันธุ์)

ประธานกรรมการตรวจสอบ